จับตาผลประชุม กนง. SET พรุ่งนี้ผันผวน เน้นเก็งกำไรสั้น
บล.ฟิลลิป (ประเทศไทย) แนะนำติดตามการประชุม กนง. นักลงทุนระยะสั้นเทรดดิ้งเก็งกำไร รอซื้อเพิ่มที่แนวรับ 1,390 และ 1,380 จุด โดยให้แนวต้าน 1,420-1,430 จุด
3 พ.ย. 2558

น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยวันนี้ (3 พ.ย.) เทรดในกรอบไซด์เวย์ มูลค่าการซื้อขายถือว่าค่อนข้างเบาบาง นักลงทุนรอปัจจัยใหม่หลังจากการประชุมคณะรัฐมนตรี (ครม.) ผ่านพ้นไปแล้วไม่มีเรื่องที่เหนือความคาดหมาย ส่วนการต่ออายุสิทธิประโยชน์ทางภาษีของกองทุน LTF อีก 3 ปีแม้ว่าชัดเจนขึ้นแต่ก็ถือเป็น positive ต่อตลาดไม่มากนัก
ทิศทางพรุ่งนี้ ติดตามการประชุมคณะกรรมการนโยบายการเงิน (กนง.) ซึ่งตลาดฯ คาดว่าจะยังคงอัตราดอกเบี้ยนโยบายที่ระดับเดิม 1.50% แต่ต้องติดตามความเห็นทางด้านเศรษฐกิจ แม้ว่านักลงทุนน่าจะให้น้ำหนักต่อเศรษฐกิจไทยในปีหน้าไปบ้างแล้ว ปัจจัยต่างประเทศจับตาข้อมูลเศรษฐกิจของประเทศหลัก สหรัฐฯตัวเลขภาคแรงงาน การจ้างงานนอกภาคเกษตร
“ผลการประชุมครม.วันนี้ เป็นเรื่องที่ทราบก่อนหน้าแล้ว การเร่งงานประมูล เร่งขั้นตอนและระยะเวลาในการเข้าร่วมโครงการร่วมลงทุนระหว่างรัฐและเอกชน (PPP) ในโครงการลงทุนด้านโครงสร้างพื้นฐานต่างๆ นักลงทุนรอปัจจัยใหม่” น.ส.ธีรดากล่าว
ขณะที่แนะนำนักลงทุนระยะสั้นเทรดดิ้งเก็งกำไร รอซื้อเพิ่มที่แนวรับ 1,390 และ 1,380 จุด โดยให้แนวต้าน 1,420-1,430 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS ปิดที่ 5.75 บาท เพิ่มขึ้น 0.10 บาท
SCI  ปิดที่ 10.70 บาท ลดลง 0.10 บาท
KBANK ปิดที่ 177.00 บาท ลดลง 1.00 บาท
SCC ปิดที่ 464.00 บาท ไม่เปลี่ยนแปลง
PTT ปิดที่ 287.00 บาท เพิ่มขึ้น 1.00 บาท